Vispārējās tiesas (astotā palāta) 2020. gada 17. decembra rīkojums –

Wagenknecht/Komisija

(lieta T‑350/20)

Prasība sakarā ar bezdarbību – Eiropas Savienības finanšu interešu aizsardzība – Krāpšanas apkarošana – Komisāru kolēģijas un tās priekšsēdētaja sanāksmes ar Čehijas Republikas pārstāvi – Daudzgadu finanšu shēma 2021. – 2027. gadam – Finanšu regula – Tiešie maksājumi no Savienības budžeta lauksaimniekiem – Apgalvotais Čehijas Republikas premjerministra interešu konflikts – Apgalvotā Komisijas rīcības neesamība – Reglamenta 130. panta 1. punkts – Interese celt prasību – Locus standi – Komisijas nostājas formulēšana – Nepieņemamība

1. Eiropas Savienības iestādes – Sabiedrības tiesības piekļūt dokumentiem – Regula Nr. 1049/2001 – Izņēmumi no tiesībām piekļūt dokumentiem – Juridisko atzinumu aizsardzība – Sevišķas sabiedrības intereses, kas pamato dokumentu publiskošanu – Pierādīšanas pienākums – Savienības iestāžu juridisko dienestu atzinumu iesniegšana Vispārējā tiesā – Nosacījumi (Eiropas Parlamenta un Padomes Regulas Nr. 1049/2001 4. panta 2. punkts) (skat. 16.– 24. punktu)

2. Prasība sakarā ar bezdarbību – Fiziskas vai juridiskas personas – Tiesību akti, kas šīs personas skar tieši un individuāli – Eiropas Komisijas atturēšanās pieņemt saistošus pasākumus, kuru mērķis ir novērst vai atrisināt kādas dalībvalsts premjerministra iespējamo interešu konfliktu – Prasība, ko cēlis attiecīgās dalībvalsts Senāta loceklis – Tieša un individuāla skāruma neesamība – Nepieņemamība (LESD 265. panta 3. daļa) (skat. 29.– 31. punktu)

3. Prasība sakarā ar bezdarbību – Nostājas formulēšana LESD 265. panta otrās daļas izpratnē pirms prasības celšanas – Jēdziens – Atteikšanās rīkoties atbilstoši uzaicinājumam rīkoties – Iekļaušana (LESD 265. panta 2. daļa) (skat. 32.– 35. punktu)

Priekšmets

Prasība, kas ir pamatota ar LESD 265. pantu un ar ko tiek lūgts konstatēt, ka Komisija ir prettiesiski atturējusies no rīcības, lai pēc prasītāja lūguma saskaņā ar LESD 325. panta 1. punktu un 319. panta 3. punktu, kā arī Eiropas Parlamenta un Padomes Regulas (ES, Euratom) 2018/1046 (2018. gada 18. jūlijs) par finanšu noteikumiem, ko piemēro Savienības vispārējam budžetam, ar kuru groza Regulas (ES) Nr. 1296/2013, (ES) Nr. 1301/2013, (ES) Nr. 1303/2013, (ES) Nr. 1304/2013, (ES) Nr. 1309/2013, (ES) Nr. 1316/2013, (ES) Nr. 223/2014, (ES) Nr. 283/2014 un Lēmumu Nr. 541/2014/ES un atceļ Regulu (ES, Euratom) Nr. 966/2012 (OV 2018, L 193, 1. lpp.), 61. panta 1. punktu noteiktu saistošus un preventīvus pasākumus ar mērķi novērst vai atrisināt apgalvotu Čehijas Republikas premjerministra Andrej Babiš interešu konfliktu, proti, pirmkārt, novēršot to, ka komisāru kolēģijas locekļi, it īpaši tās priekšsēdētājs, satiekas un apspriež ar A. Babiš jautājumus saistībā ar Eiropas Savienības daudzgadu finanšu shēmu 2021.–2027. gadam un Savienības budžetu vispārīgi, un, otrkārt, nosakot pasākumus ar mērķi pārtraukt lauksaimniecības tiešo maksājumu no Savienības budžeta izmaksu noteiktiem uzņēmumiem, kurus kontrolējoša persona un faktiskais īpašnieks ir A. Babiš.

Rezolutīvā daļa

1) Nav jāņem vērā dokuments, kas ir iesniegts kā pielikums A.9, kā arī prasības pieteikuma fragmenti, kuros ir atsauces uz šī dokumenta saturu.

2) Prasību noraidīt kā nepieņemamu.